Rudolf Pilfousek

Rudolf Pilfousek (* 2. január 1899, Habartice, Rakúsko-Uhorsko – † 5. marec 1980, Erlangen, Nemecko) bol vojak, dôstojník delostrelectva, plukovník generálneho štábu. Ako dôstojník slovenskej armády na východnom fronte velil najskôr Rýchlej skupine a nejskôr aj Zaisťovacej divízii. Aktívne presadzoval úzku slovenskú spoluprácu s Nemeckom. V roku 1944 sa stal príslušníkom nemeckých Schutzstaffel (SS).

Pôvod a mladosť 
Rudolf Pilfousek bol pôvodom etnický Nemec pochádzajúci z českých oblastí, pre ktoré sa ujal názov Sudety. Po absolvovaní štyroch tried meštianskej školy nastúpil do školy pre kadetov v Traiskirchene (dnešné Rakúsko). V roku 1918 krátko pôsobil na talianskom fronte.

V ozbrojených silách Česko-slovenska 
1. januára 1919 vstúpil do československej armády, kde pôsobil ako nižší dôstojník batérie, neskôr učiteľ, prednosta oddelení štábu brigády pri delostreleckých jednotkách v Chebe, v Stříbre neskôr v Bratislave, v Plzni, Olomouci, v Spišskej Novej Vsi. Medzitým absolvoval aplikačnú školu delostrelectva v Olomouci, ako aj iné kurzy a od 1. 10. 1929 – do 30. 9. 1932 aj Válečnú školu v Prahe.

V čase septembrovej mobilizácie v roku 1938 pôsobil ako náčelník štábu 6. divízie v Pohořeliciach. 7. 10. 1938 bol na základe Mníchovskej dohody ako príslušník nemeckej národnosti prepustený z vojenskej činnej služby bez ponechania dovtedajších hodností (podľa vládneho nariadenia z toho istého dňa).

V slovenských ozbrojených silách 
Po vzniku Slovenského štátu mali aj slovenskí Nemci slúžiť v slovenskej armády, ktorá v prvých mesiacoch po odsune vojakov a dôstojníkov českej národnosti vykazovala akútny nedostatok dôstojníkov. Pilfousek vstúpil do slovenskej armády a od 1. 9. 1939 sa zúčastnil poľného ťaženia proti Poľsku ako veliteľ delostrelectva a technický poradca štábu na slovenskom armádnom veliteľstve Bernolák. 20. 10. 1939 bol pričlenený k inšpektorátu slovenskej brannej moci pre otázky delostrelectva a výcviku.

V dôsledku reorganizácie armády sa 30. 9. 1940 stal veliteľom 2. divízie v Prešove. Od 1. 9. 1941 bol veliteľom VVŠ v Bratislave. 1. 3. 1942 sa stal veliteľom. 2. divíznej oblasti v Prešove. 3. V novembri 1943 sa postavil na čelo Výcvikového veliteľstva obrany proti lietadlám pri Veliteľstve pozemného vojska v Banskej Bystrici na prelome januára a februára 1944 sa stal veliteľom opevňovacích prác v Prešove. Jeho úlohou bolo v súvislosti s vytvorením Východoslovenskej armády vybudovanie obrany na severovýchodných hraniciach Slovenska pred postupujúcou Červenou armádou. 8. 5. 1944 bol zároveň vymenovaný za vel. 2. divíznej oblasti.

Vo vojne proti ZSSR 

Po vypuknutí vojny proti ZSSR bol 24. 6. 1941 menovaný sa veliteľa Rýchlej skupiny (7. 7. reorganizovanej na Rýchlu brigádu) prekročil so svojou jednotkou slovenské hranice a zapojil sa do ťaženia po boku nemeckej armády.So svojou jednotkou bojoval v prvej línii, najskôr na riieke San a velil brigáde aj počas krvavej bitky pri Lipovci 22. 7. 1941. Veliteľ Armádnej skupiny a súčasne hlavný vojenský veliteľ Ferdinand Čatloš považoval bitku za neúspech a vinil z toho Pilfouska. Ten zase obviňoval svojich vojakov, medzi ktorými nebol pre svoj povýšenecký postoj a údajné používanie češtiny veľmi obľúbený, zo zbabelosti a neschopnosti. 

Po bitke došlo k reorganizácii celej armádnej skupiny a Pilfousek sa koncom augusta 1941 vrátil na Slovensko.

V tomto období sa Pilfousek vyprofiloval na dôstojníka oddaného nemecko-slovenskej vojenskej spolupráci. V auguste 1942 bol menovaný za veliteľa Zaisťovacej divízie, ktorá v tom čase pôsobila na severnej Ukrajine a v južnom Bielorusku a opätovne odišiel do poľa.

Pilfousek vystupňoval prieskumnú, vyčisťovaciu, trestnú a represívnu činnosť divízie. Kritizoval veliteľa 101.pešieho pluku pplk. pech, Martina Palkoviča za malú aktivitu až dokonca pasivitu v boji proti partizánom a dával mu za vzor 102. peši pluk, ktorý si vo viacerých prípadoch počínal brutálne.  a ako prívrženec ľudáckeho režimu a vojny proti ZSSR sa dostal do konfliku aj s antifašisticky nastaveným veliteľom priezvednej skupiny pplk. Jaroslavom Kmicikievičom. Oboch nechal v septembri 1942 odvolať z ich funkcií. 

Pri trestných výpravách proti partizánom mohol Pilfousek okrem vlastných vojakov využívať aj asi 300 ukrajinských milicionárov a približne 530 kozákov, Zaisťovaciu divíziu posilnila čata siedmich tankov LT vz. 40.

8. novembra 1942 podniklo velenie divízie trestnú výpravu na mesto Lojev, ktorý začiatkom novembra 1942 obsadili sovietski partizáni. Výprava sa však skončila zle. Slovenská útočná skupina zložená zo štyroch obrnených automobilov OA vz. 30 a niekoľkých nákladných automobilov s pechotou vpadla do pripravenej pasce. Dva obrnené automobily boli po náhlom delostreleckom prepade zapálené a ďalší poškodený, Partizáni odrezali hlavný slovenský voj a po zmätenom ústupe nechali Slováci na bojisku 25 mŕvych a 15 ranených.

Na Slovensko sa Pilfousek vrátil v auguste 1943

Porušenie ženevských konvencií 
S Rudolfom Pilfouskom je spojený aj prvý prípad porušenia medzinárodného práva Slovákmi. V lete 1941 po začiatku invázie do Sovietskeho zväzu zajali vojaci Rýchlej skupiny prvých dvoch sovietskych vojakov. Jeden z nich, prezlečený do civilu, bol po výsluchu usvedčený z diverznej činnosti a na rozkaz Pilfouska zastrelený.

V ozbrojených silách Nemecka 
V auguste 1944 vstúpil Pilfousek do nemeckého Schutzstaffel - SS.

 od 21. 8. 1944 do 16. 10. 1944 v SS – Panzergrenadier Schule Kinschlag (Prosečnice na Morave)
 od 16. 10. do 10. 11. 1944 v 16. divízii pancierových granátnikov SS „Reichsführer SS“
 Koncom novembra bol vymenovaný za veliteľa SS – Heimatschutzu (Domobrany), kde boli začlenení príslušníci nemeckej menšiny na Slovensku. Jeho mužstvo tvorilo rezervoár pre povolávanie slovenských Nemcov do Waffen-SS, zároveň bolo nasadzované na bojové akcie, zaisťovacie, bezpečnostné a represívne úlohy a evakuáciu nemeckej menšiny.

Pred postupujúcim frontom ušiel zo Slovenska, pričom jeho ďalšie osudy nie sú známe.

Hodnostný postup 
 od 28. 10. 1924 – nadporučík delostrelectva
 od 1. 10. 1928 – kapitán. delostrelectva
 od 1. 4. 1931 – štábny kapitán delostrelectva,
 od 31. 7. 1932 – štábny kapitán.generálneho štábu,
 od 1. 1. 1935 – major gšt.
 od 1. 7. 1938 – podplukovník.gšt.
 od 30. 11. 1940 – plukovník gšt.
 august 1944 – SS – Standartenführer

Vyznamenania 
 nemecký Eisernes Kreuz 2. Klasse (1940);
 Za hrdinstvo II.stupňa (?)
 Vojenný víťazný kríž III. tr. (1941);
 Kríž svetovej vojny IV. stupňa (1941)
 nemecký Eisernes Kreuz 1.Klasse (1941);
 nemecký Verdienstkreuz des Ordens vom Deutschen Adler I. Stufe (1943);
 Vojenný víťazný kríž III. tr. bez mečov

Referencie

Externé odkazy 
 Pilfousek, Rudolf – článok na portáli Válka.cz

Sudetskí Nemci
Slovenské vojenské osobnosti
Slovenské osobnosti druhej svetovej vojny
Príslušníci Česko-slovenskej armády